Nuwe datum vir Oscar se vonnisOscar Pistorius. Argiefforo: Siphiwe Sibeko/Reuters/Pool Die kantoor van die hoofregter het Woensdag in ŉ verklaring gesê Pistorius se vonnisverrigtinge is na Junie verskuif. “Die datum 18 April 2016 was voorlopig vasgestel hangend mnr. Pistorius se aansoek om appèl. Die vonnisverrigtinge sal nou DV van 13 tot 17 Junie 2016 by die hooggeregshof in Pretoria plaasvind,” lui die verklaring. Pistorius se versoek aan die konstitusionele hof om teen sy skuldigbevinding aan moord te appelleer, is vroeër vandeesmaand van die hand gewys. Dit het gevolg nadat die hoogste hof van appèl op 3 Desember verlede jaar besluit het om sy skuldigbevinding van strafbare manslag na moord om te keer. Die hooggeregshof het hom ŉ paar dae later vrygelaat op borgtog van R10 000, beveel dat hy elektronies gemonitor moet word en slegs binne ŉ radius van 20 km van sy oom se huis in Waterkloof, Pretoria, mag beweeg. Hy bly al sedert Oktober 2015 by sy oom sedert hy uit die tronk vrygelaat is nadat hy minder as ŉ jaar van sy vyf jaar vonnis uitgedien het – op die aanklag van strafbare manslag waarop hy oorspronklik skuldig bevind is. Lees alle vorige berigte oor Oscar Pistorius op Maroela Media.